รัฐมนตรีว่าการกระทรวงยุติธรรมเผยแนวทางให้เอกชนร่วมตั้งเรือนจำเอกชน ร่วมคืนคนดีสู่สังคม หลังมีกฎกระทรวงตั้งสถานพินิจเอกชน
พล.อ.อ.ประจิน จั่นตอง รองนายกรัฐมนตรีและรัฐมนตรีว่าการกระทรวงยุติธรรม กล่าวถึงการจัดทำกฎกระทรวงและระเบียบจัดตั้งสถานพินิจเอกชนว่า กระทรวงยุติธรรม มีแนวคิดจะให้ภาคเอกชนมีส่วนร่วมในการให้บริการต่างๆ เพื่อช่วยให้การบริการของรัฐมีประสิทธิภาพและเกิดประโยชน์สูงสุดต่อประชาชน  โดยการให้บริการสามารถดำเนินการได้ทั้งในส่วนที่รัฐเป็นผู้ให้บริการ หรือรัฐมอบสิทธิ์ให้ภาคเอกชนเข้ามามีส่วนร่วม โดยเฉพาะงานที่เอกชนสามารถให้บริการได้ดีกว่าหรือใกล้เคียงกับองค์กรภาครัฐ ซึ่งขณะนี้หน่วยงานในกระทรวงได้การดำเนินการไปบ้างแล้ว โดยกรมพินิจและคุ้มครองเด็กและเยาวชน กำลังปรับปรุงกฎกระทรวงและร่างระเบียบจัดตั้งสถานพินิจเอกชน เพื่อเปิดโอกาสให้ภาคเอกชนเข้ามาดูแลปรับปรุงพฤตินิสัยเด็กและเยาวชน ให้กลับตัวเป็นคนดีของสังคม ซึ่งเอกชนที่จะต้องมีมาตรฐานสูง ยอมรับได้และสังคมมีความเชื่อมั่น 

พล.อ.อ.ประจิน ยังกล่าวว่า หลังจากนี้จะนำแนวทางดังกล่าวไปใช้กับกรมอื่นๆ ทั้งกรมคุมประพฤติ และกรมราชทัณฑ์ โดยจัดให้มีเรือนจำเอกชน ซึ่งล่าสุดมีภาคเอกชนมาช่วยฝึกอบรมวิชาชีพให้กับผู้ต้องขังที่ใกล้พ้นโทษ หรือนำผู้ต้องขังที่ใกล้พ้นโทษไปประกอบอาชีพที่สถานประกอบการ ซึ่งถือเป็นก้าวแรกที่จัดให้เอกชนเข้ามาดูแลในเชิงบริการ โดยกระบวนการนี้จะนำไปสู่การรับฟังความคิดเห็นของผู้มีส่วนได้ส่วนเสียทั้งภาครัฐและสังคม และจะมีแนวทางที่ชัดเจนได้ภายในต้นปีหน้า ยืนยันว่าจะเปิดโอกาสให้ทุกภาคส่วนร่วมในการดูแลกับภาครัฐ แต่การบริการของภาคเอกชนจะต้องมีความเชื่อมั่น และเป็นที่ยอมรับของสังคมด้วย